贈穎師
作者：王洋
朝代：宋

paragraphs: 昔有二大士，比跡相差池。
一隱盧老堂，一作貧舍兒。
任緣本無意，音韻偶追隨。
髙唱既絕詣，豹隱那得窺。
穎公實靜者，妙賞心自知。
以此墨守慮，遠繼白雪詞。
首叙同契語，生死一推移。
末祛唱酬跡，風月非所私。
中間任遊戲，不假永篇題。
自此探骨髓，杜蘭雜香蘼。
翻思前作者，往往求其皮。
彼非不論量，泛浪忽深思。
但取偶世語，髙調終莫追。
穎公整襟量，峭聳乘嶔危。
冥捜尚論古，快警耳目疑。
不從禪寂縳，此道信權奇。